આટલી સ્પષ્ટતા પછી પેલા છેતરામણા લોકોના સંમોહનમાંથી છુટવાનો માર્ગ આપણા માટે સરળ બની ગયો હશે (અલ્લાહ એમ કરે) એ પછીનું કામ આપણે આપણી જાતને, આપણી વૈચારિકતાને, આપણા બુદ્ધિ ચાતુર્યને અલ્લાહ રસૂલના પ્રશિક્ષણ તરફ વાળવા ઘનિષ્ઠ પ્રયાસો કરવા પડશે. કારણ આપણે પશું બનવું નથી (જેમ કે બાતીલથી પ્રભાવિત લોકો આપણને એવા બનાવવા માંગે છે) બલ્કે આપણો સર્જનહાર અને પાલનહાર જેમ ચાહે છે તેવો ઉત્તમ અને શ્રેષ્ઠ માનવી બનવું છે. We must have to struggle for it now. એ માટે આપણએ આપણા સર્જનહાર અને પાલનહારે આપેલાં જીવનતથ્યો, આધારમૂલ્યો અને માનવસંહીતાઓનો અભ્યાસ કરીને આપણા જીવનમાં તેને ઢાળવાની મથામણ શરૃ કરી દેવી પડશે. યાદ રહે કે આ માટે આપણા મનના એન્ટેનાને સતત અલ્લાહ-ઇશ્વર તરફ કેન્દ્રિત રાખવું પડશે. આપણે જ્યાં પણ હોઈએ, જે કામમાં પ્રવૃત્ત હોઈએ, આપણે એ યાદ રાખવું પડશે કે મારી જાત અલ્લાહની રેંજમાં છે. તેના પ્રશિક્ષણ હેઠળ છે, તેના એડમીનીસ્ટ્રેશન હેઠળ સતત તેની નજરમાં અને તેના પહેરા હેઠળ છીએ. કોઈપણ હાલતમાં આપણે તેને ભુલીએ નહીં, બલ્કે તેને યાદ રાખીને ચાલતા રહીએ. આપણા મનના ડેટાબેઝમાં એ વાત બરાબર ફીટ થઈ જવી જોઈએ કે આપણે અલ્લાહના સીપાહી છીએ, તેના સેવક છીએ, તેના પ્રોગ્રામીંગ હેઠળ અનુશાસિત રહીને ચાલવા બંધાએલા છીએ. અને જગતમાં માનવ ભલાઈના વ્યાપને સતેજ કરવા તથા માનવજીવોમાં વ્યાપ્ત થઈ જવા માંગતી બુરાઈઓને નાબૂદ કરવાના કામની જે જવાબદારી આપણને સોંપવામાં આવી છે તેના માટે સતત પ્રવૃત્ત રહેવા બંધાએલા છીએ. જીવનની રાહતો માટે આપણે ઘણું બધું યાદ રાખીએ છીએ એ જ પ્રમાણે આપણે અલ્લાહ તઆલાને પણ સતત યાદ કરતા રહેવું પડશે. તેના અને તેના અંતિમ રસૂલના પ્રશિક્ષણને આપણા જીવનમાં વણી લેવું પડશે. તો જ આપણે આપણી જવાબદારી સારી રીતે અદા કરવા સક્ષમ બની શકીશું. /